Alois Senefelder

Johann Alois Senefelder (døpt Aloys Johann Nepomuk Franz Senefelder) (1771–1834) var en østerriksk skuespiller og dramatiker. Han er mest kjent for å ha funnet opp trykketeknikken litografi i München rundt 1798.

Da Senefelder ikke lenger hadde råd til å få trykket skuespillene sine, begynte han selv å eksperimentere med trykking og en ny etseteknikk der han brukte fettholdig, syrebestandig blekk på finkornet sandstein fra Solnhofen i Bayern. Han oppdaget at han kunne trykke rett fra steinen og oppfant dermed den første plantrykk-teknikken i verden. Han kalte teknikken «kjemisk trykk» eller «steintrykk», men det franske navnet «litografi» ble etter hvert vanligere.

Senefelder videreutviklet teknikken, tok patent på oppfinnelsen og utgav i 1818  Vollstandiges Lehrbuch der Steindruckerei («En fullstendig lærebok i steintrykking»). Trykketeknikken hans ble en viktig faktor i framveksten av moderne massekommunikasjon på 1800-tallet.

 Se også 
 Litografi

 Referanser 

Kategori:Østerrikske oppfinnere
Kategori:Østerrikske skuespillere
Kategori:Østerrikske dramatikere
Kategori:Personer fra Praha